Orania wys nuwe president aan | Netwerk24
Orania wys nuwe president aan
Deur Charné Kemp 29 Mei 2019 18:27
Dr. John Strydom word president en Sarel Roets waarnemende bedryfshoof van Orania. Strydom was voorheen die onderpresident.
Carel Boshoff gaan ’n stigting begin wat selfstandigheid binne die gemeenskap van gemeenskappe sal bevorder.
Dit volg op die bedanking die naweek van Carel Boshoff as president.
Luidens ’n verklaring van die Orania-beweging is die nuwe leiers op ’n vergadering van die uitvoerende raad aangewys.
“Die nuwe leiers beplan om veral die organisasie se dinamiese aard verder te ontwikkel en goeie skakeling te beklemtoon.”
Strydom woon sedert 1995 in Orania en het ’n “deeglike kennis van die organisasie se interne werking en dien al geruime tyd in die Orania-beweging se burgerraad.”
Hy het ervaring as lid van die uitvoerende raad.
Strydom sê hy gaan veral klem lê op die organisasie se kernfunksies en verbetering van stelsels. Hy is ’n entrepreneur wat deeltyds met pekanneute en amandels boer.
Roets, wat opleiding in teologie het, woon al sewe jaar in Orania. Hy is lid van die burger- en uitvoerende raad.
Luidens die verklaring het Roets in sy hoedanigheid as onderpresident en segsman goeie insig in die beweging se interne en eksterne bedrywighede ontwikkel. Sy sterk punt is menseverhoudinge.”
Roets, ’n sakeman, besit die Stokkiesdraai-park en -winkelsentrum en ’n restaurant.
“Boshoff gaan ’n stigting begin wat selfstandigheid binne die gemeenskap van gemeenskappe sal bevorder. Hy het reeds met ander Afrikanerorganisasies gepraat wat die Afrikanersaak sal help uitbou,” lui die verklaring.
Meer oor: Orania | President | Nuwe President
Carel Boshoff bedank as hoof van Orania se burgerraad